REGULAMENTUL (CE) NR. 1124/2008 AL COMISIEI
din 12 noiembrie 2008
de modificare a Regulamentelor (CE) nr. 795/2004, (CE) nr. 796/2004 și (CE) nr. 1973/2004 în ceea ce privește soiurile de cânepă eligibile pentru plățile directe în temeiul Regulamentului (CE) nr. 1782/2003 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 145 literele (c) și (g),
întrucât:
(1)
În temeiul articolului 52 alineatul (1) din Regulamentul (CE) nr. 1782/2003, pentru a fi eligibile pentru plățile directe, soiurile de cânepă trebuie să aibă un conținut de tetrahidrocanabinol (THC) mai mic sau egal cu 0,2 %, iar statele membre trebuie să stabilească un sistem de verificare a conținutului de THC din cânepă.
(2)
Regulamentul (CE) nr. 795/2004 al Comisiei din 21 aprilie 2004 de stabilire a normelor de aplicare a schemei de plată unică prevăzute în Regulamentul (CE) nr. 1782/2003 de stabilire a normelor comune pentru schemele de ajutor direct în cadrul politicii agricole comune și de stabilire a anumitor scheme de ajutor pentru agricultori (2), Regulamentul (CE) nr. 796/2004 al Comisiei din 21 aprilie 2004 de stabilire a normelor de aplicare a eco-condiționării, a modulării și a sistemului integrat de gestionare și control, prevăzute de Regulamentul (CE) nr. 1782/2003 al Consiliului de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori (3) și Regulamentul (CE) nr. 1973/2004 al Comisiei din 29 octombrie 2004 de stabilire a normelor de aplicare a Regulamentului (CE) nr. 1782/2003 al Consiliului în ceea ce privește schemele de ajutor prevăzute la titlurile IV și IVa din respectivul regulament și utilizarea terenurilor retrase din circuitul agricol pentru producția de materii prime (4) au stabilit norme specifice de aplicare a Regulamentului (CE) nr. 1782/2003 în ceea ce privește producția de cânepă.
(3)
În temeiul articolului 17 din Directiva 2002/53/CE a Consiliului din 13 iunie 2002 privind Catalogul comun al soiurilor de plante agricole (catalogul comun) (5), Comisia trebuie să asigure, pe baza informațiilor furnizate de statele membre, publicarea unei liste a tuturor soiurilor ale căror semințe și material săditor nu sunt supuse niciunei restricții de comercializare în ceea ce privește soiul.
(4)
În temeiul articolului 18 din Directiva 2002/53/CE, un stat membru poate fi autorizat, în cazul în care se constată că cultivarea unui soi ar putea să prezinte un risc pentru sănătatea oamenilor, să interzică comercializarea semințelor sau a materialului săditor din acest soi pe întregul său teritoriu sau pe o parte din acesta.
(5)
Pe baza comunicărilor din partea statelor membre și a rezultatelor anuale ale verificării conținutului de THC din cânepă, se poate considera că toate soiurile enumerate în catalogul comun, cu excepția a două dintre acestea, au un conținut de THC mai mic sau egal cu 0,2 %, în conformitate cu articolul 52 din Regulamentul (CE) nr. 1782/2003.
(6)
Pentru a simplifica procedurile, este oportun să se utilizeze catalogul comun drept instrument de referință pentru soiurile de cânepă eligibile pentru plățile directe și să se stabilească o procedură conform căreia fiecare stat membru va avea sarcina de a evalua analizele anuale privind conținutul de THC din cânepă și de a adopta măsurile adecvate.
(7)
Prin urmare, Regulamentele (CE) nr. 795/2004, (CE) nr. 796/2004 și (CE) nr. 1973/2004 trebuie modificate în consecință.
(8)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Articolul 29 din Regulamentul (CE) nr. 795/2004 se înlocuiește cu următorul text:
„Articolul 29
Producția de cânepă
În sensul articolului 52 din Regulamentul (CE) nr. 1782/2003, plata drepturilor pentru suprafețele cultivate cu cânepă este condiționată de utilizarea de semințe din soiurile enumerate în «Catalogul comun al soiurilor de plante agricole» la data de 15 martie a anului pentru care se acordă plata respectivă și publicate conform articolului 17 din Directiva 2002/53/CE a Consiliului, cu excepția soiurilor Finola și Tiborszallasi. Semințele trebuie să fie certificate în conformitate cu Directiva 2002/57/CE a Consiliului (6).
Articolul 2
Regulamentul (CE) nr. 796/2004 se modifică după cum urmează:
1.
Articolul 33 se înlocuiește cu următorul text:
„Articolul 33
1. Soiurile eligibile pentru plățile directe sunt cele enumerate în «Catalogul comun al soiurilor de plante agricole» la data de 15 martie a anului pentru care se acordă plata respectivă și publicate conform articolului 17 din Directiva 2002/53/CE a Consiliului, cu excepția soiurilor Finola și Tiborszallasi.
2. Metoda care trebuie utilizată de către statele membre în temeiul articolului 52 alineatul (1) din Regulamentul (CE) nr. 1782/2003 pentru a determina conținutul de tetrahidrocanabinol (denumit în continuare «THC») din culturi este descrisă în anexa I la prezentul regulament.
3. Autoritățile competente din statele membre păstrează evidența constatărilor privind conținutul de THC. Această evidență cuprinde, pentru fiecare soi, cel puțin rezultatele privind conținutul de THC al fiecărui eșantion, exprimat procentual cu două zecimale, procedura utilizată, numărul de teste efectuate, momentul în care au fost prelevate eșantioanele și măsurile luate la scară națională.
În cazul în care conținutul de THC al unui eșantion este mai mare decât cel stabilit la articolul 52 alineatul (1) din Regulamentul (CE) nr. 1782/2003, statul membru în cauză transmite Comisiei, până cel târziu la data de 15 noiembrie a anului de comercializare vizat, un raport cu privire la toate conținuturile de THC constatate în cazul soiului respectiv. Acest raport indică rezultatele privind conținutul de THC al fiecărui eșantion, exprimat procentual cu două zecimale, procedura utilizată, numărul de teste efectuate, momentul în care au fost prelevate eșantioanele și măsurile luate la scară națională.
4. Dacă media tuturor eșantioanelor dintr-un soi dat depășește conținutul de THC stabilit la articolul 52 alineatul (1) din Regulamentul (CE) nr. 1782/2003, statele membre recurg la procedura B din anexa I la prezentul regulament în cazul soiului respectiv în cursul anului de comercializare următor. Această procedură se utilizează în cursul anilor de comercializare următori, cu excepția cazului în care toate rezultatele analizelor cu privire la soiul în cauză arată un conținut de THC mai mic decât cel stabilit la articolul 52 alineatul (1) din Regulamentul (CE) nr. 1782/2003.
Dacă, în cel de-al doilea an consecutiv, media tuturor eșantioanelor dintr-un soi dat depășește conținutul de THC stabilit la articolul 52 alineatul (1) din Regulamentul (CE) nr. 1782/2003, statul membru în cauză solicită autorizarea de a interzice comercializarea soiului respectiv în conformitate cu articolul 18 din Directiva 2002/53/CE a Consiliului. Această cerere este transmisă Comisiei până cel târziu la data de 15 noiembrie a anului de comercializare vizat. Începând cu anul următor, soiul care face obiectul cererii menționate nu este eligibil pentru plățile directe în statul membru în cauză.
5. Cânepa trebuie să se cultive în continuare, în condiții de creștere normale, în conformitate cu practica locală, timp de cel puțin zece zile de la data la care se încheie înflorirea, astfel încât să se poată efectua controalele prevăzute la alineatele (2), (3) și (4).
Cu toate acestea, statele membre pot autoriza recoltarea cânepii după începerea înfloririi, dar înainte de scadența celor zece zile de la încheierea înfloririi, în cazul în care inspectorii indică, pentru fiecare parcelă în cauză, părțile reprezentative care trebuie să fie cultivate în continuare timp de cel puțin zece zile de la încheierea înfloririi în vederea controlului, în conformitate cu metoda stabilită în anexa I.”
2.
Anexa II se elimină.
Articolul 3
Regulamentul (CE) nr. 1973/2004 se modifică după cum urmează:
1.
Articolul 50 se înlocuiește cu următorul text:
„Articolul 50
Soiurile de Cannabis sativa L.
Soiurile de Cannabis sativa L. eligibile pentru ajutor în temeiul articolului 99 alineatul (4) din Regulamentul (CE) nr. 1782/2003 sunt cele enumerate în «Catalogul comun al soiurilor de plante agricole» la data de 15 martie a anului pentru care se acordă plata respectivă și publicate conform articolului 17 din Directiva 2002/53/CE a Consiliului, cu excepția soiurilor Finola și Tiborszallasi.”
2.
La articolul 56 alineatul (1), litera (b) se înlocuiește cu următorul text:
„(b)
utilizarea, în cazul cânepii destinate producției de fibre, de semințe din soiurile enumerate în «Catalogul comun al soiurilor de plante agricole» la data de 15 martie a anului pentru care se acordă plata respectivă și publicate conform articolului 17 din Directiva 2002/53/CE a Consiliului, cu excepția soiurilor Finola și Tiborszallasi, și certificate în conformitate cu Directiva 2002/57/CE a Consiliului.”
Articolul 4
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică cererilor de ajutoare prezentate pentru anii de comercializare cu începere de la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 noiembrie 2008.